鍾偉明

鍾偉明係香港資深廣播員，祖籍廣東省江門市新會區，人稱鍾大哥，有「播音皇帝」之稱。

鍾偉明喺1947年入廣播界，曾經響麗的呼聲、美國新聞處、香港電台等機構做廣播工作。1992年，鐘偉明係香港廣播界，首位華人獲英國政府頒授員佐勳章；1998年，佢獲香港電台頒發「廣播成就榮譽獎」。鐘偉明響2009年11月27號上晝11點36分被宣告死亡。

屋企 
鍾偉明老頭響南洋煙草公司打工。而二弟鍾志明，都係做廣播界工作。由於鍾偉明係鍾志明阿哥，鍾志明響人前會叫鍾偉明做「大哥」，因此畀人叫做「鍾大哥」。

事業 
鍾偉明11歲輟學，後加入山月影業公司做場記。本來佢一心學做導演，不過響1947年，佢都響香港電台演出首個廣播劇，叫《復活的玫瑰》。1952年，佢又加入麗的呼聲，擔任節目編導，除咗拍電影，亦業餘做廣播劇。由於鍾偉明播音工作大增，難以兼顧，佢最終揀咗播音，做全職播音人。除咗播音之外，鍾偉明亦參與科幻、戲劇形式嘅小說、倫理、偵探、國術小說等廣播劇劇種。佢演過嘅廣播劇，好似《韋倫探案》、《洪熙官》等，都好深入民心，鍾偉明因而被冠「播音皇帝」美譽。

1955年，鍾偉明離開麗的呼聲，加入美國新聞處，負責製作有關香港嘅綜合節目；之不過，麗的呼聲唔畀鍾偉明請辭之外，重多次同美國新聞處恰商，最終，美國新聞處，特准佢響業餘時間，參加麗的呼聲、香港電台以及香港商業電台嘅廣播。由此可見，鍾偉明響廣播界嘅地位。1970年，鍾偉明獲香港電台取錄，成為節目主任，正式做公務員。

1980年代後期，因越戰後，除咗難民之後，後尾都有大批因經濟而出海嘅越南船民湧到香港，香港政府響1988年6月16號起，實行甄別政策，並喺香港電台播放「北漏洞拉」試圖阻止大量越南人進入香港；而嗰段廣播中嘅廣東話，都係由鍾偉明讀出。

鍾偉明響1991年退休，但仍響香港電台擔任節目主持。第二年，鍾偉明獲英國政府頒授員佐勳章，係香港廣播界，第一位唐人獲得呢個勳銜；1998年，鍾偉明獲香港電台頒發「廣播成就榮譽獎」，以表揚佢響廣播界嘅貢獻。2007年11月24號，香港電台為鍾偉明設宴，以表揚佢響香港廣播界服務60年同埋佢嘅貢獻。

鍾偉明響2009年11月27號上晝，喺港鐵太子站突然暈低，畀人送去廣華醫院急救，同一日上晝11點36分證實死亡，享年78歲。當時香港電台形容佢係「港台之寶」、「香港之寶」。鍾偉明死前仍然響香港電台第五台，主持《松柏之聲》、《戲曲天地》同埋《香江暖流》等長者節目，同埋清晨5點到6點半《清晨爽利》。

出面網站 
 香港電台悼念網頁
 香港電台新聞專題：資深廣播人鍾偉明逝世
 播音皇帝－鍾偉明
 懷念播音皇帝鍾偉明-鍾大哥

香港廣播節目主持
偉明